A vad védelméről, a vadgazdálkodásról, valamint a vadászatról szóló 1996. évi LV. törvény egyik legfontosabb újítása a tájegységi vadgazdálkodási rendszer kialakítása és bevezetése volt.

A tájegységi vadgazdálkodási szemlélet szervesen illeszkedik a vadgazdálkodási tervezés háromszintű rendszeréhez is. A vadgazdálkodási tervezés során az üzemtervek, illetve az éves vadgazdálkodási tervek elkészítésekor, az új üzemtervi ciklusban, már a tájegységi vadgazdálkodási tervekben foglalt előírásokat kell figyelembe venni.

Az ökológiai és élőhelyi adottságokhoz igazodó tájegységi vadgazdálkodási tervek a vadgazdálkodás végrehajtási és ellenőrzési szakaszában is lehetővé teszik a helyi, tájjellegű sajátosságok figyelembevételét.

A tájegységi vadgazdálkodási tervek legfontosabb feladata a fenntartható vadgazdálkodás érdekében olyan, a kornak megfelelő tudományos és szakmai irányelveket szem előtt tartó rendelkezések előírása, amelyek lehetővé teszik a vadállomány minőségi fenntartását, a vadászatra jogosultak számára meghatározzák a gazdálkodás kereteit, előmozdítják a vadkárral kapcsolatos ügyek helyben történő megoldását, illetve megkönnyítik a vadászati hatósági munkát.